b'\n_START_ARTICLE_\nAtrejeva zakladnica\n_START_PARAGRAPH_\nAtrejeva zakladnica ali Agamemnonov grob  je impresivna grobnica v obliki tolosa na hribu Panagitsa v Mikenah v Gr\xc4\x8diji, zgrajena v bronasti dobi okoli 1250 pred na\xc5\xa1im \xc5\xa1tetjem. Kamnita preklada nad vrati tehta 120 ton in meri pribli\xc5\xbeno 8,3 x 5,2 x 1,2 m  in je najve\xc4\x8dja na svetu. Ne vemo, koliko \xc4\x8dasa so jo uporabljali. Omenja jo Pavzanias, vidna je bila leta 1879, ko je nem\xc5\xa1ki arheolog Heinrich Schliemann odkril ja\xc5\xa1kaste grobove pod agoro akropole v Mikenah. Grobnica verjetno ni povezana z Atrejem in Agamemnonom. Arheologi menijo, da je tam pokopan kralj vladal pred obema. Ime je dolo\xc4\x8dil Heinrich Schliemann in se uporablja \xc5\xa1e danes._NEWLINE_V grobnici so morda bili ostanki vladarja, ki je kon\xc4\x8dal rekonstrukcijo trdnjave, ali enega od njegovih naslednikov. Grob je v slogu drugih tolosov mikenskega sveta, od katerih je devet najdenih okoli trdnjave v Mikenah in \xc5\xa1e veliko ve\xc4\x8d v Argolidi. Po svoji monumentalni obliki in velikosti je eden najimpresivnej\xc5\xa1ih spomenikov, ohranjenih iz mikenske Gr\xc4\x8dije.\n_START_SECTION_\nZgradba\n_START_PARAGRAPH_\nGrobnica je sestavljena iz na pol podzemne sobe kro\xc5\xbenega tlorisa s kupolo v nepravem loku \xc5\xa1ilaste oblike. Z notranjo vi\xc5\xa1ino 13,5 m in premera 14,5 m  je bila najvi\xc5\xa1ja in naj\xc5\xa1ir\xc5\xa1a kupola na svetu ve\xc4\x8d kot tiso\xc4\x8d let, dokler ni bil zgrajen tempelj Hermesa v Bajah in Panteon v Rimu. Velika pozornost je bila namenjena namestitvi ogromnih kamnov zaradi sile stiskanja pod lastno te\xc5\xbeo, da so zagotovili stabilnost prostora. Tako so zagotovili popolnoma gladko notranjo povr\xc5\xa1ino, na katero bi lahko dali zlato, srebrno in bronasto okrasje._NEWLINE_Za grobnico (tolos) je bila izkopana luknja in izdelana ravna povr\xc5\xa1ina na skali. V tolos se je vstopilo skozi nagnjeno nepokrito dvorano ali dromos, 36 metrov dolgo, iz suho zidanega kamnitega zidu, v kateri so potekali obredi. Kratek hodnik je vodil od tolosa do komore za dejanski pokop, ki je bila izkopana v skoraj kubi\xc4\x8dni obliki._NEWLINE_Vhodni portal grobne gomile (tumulus) je bil bogato okra\xc5\xa1en: polstebri v zelenem apnencu s cik-cak motivi na trupu, friz z rozetami nad arhitravom nad vrati in spiralno okrasje v pasovih iz rde\xc4\x8dega marmorja, ki je zaklju\xc4\x8dilo trikotno odprtino zgoraj nad arhitravom. Segmentne stebre in arhitrave je odstranil lord Elgin v za\xc4\x8detku 19. stoletja in so zdaj v lasti Britanskega muzeja. [4] Kapiteli so pod vplivom starih egip\xc4\x8danskih primerov, eden je v muzeju Pergamon v Berlinu kot del anti\xc4\x8dne zbirke. Preostali okrasni elementi so intarzije z rde\xc4\x8dim porfirjem in zelenim alabastrom, presenetljivo razko\xc5\xa1je za bronasto dobo.\n_START_SECTION_\nRaziskave\n_START_PARAGRAPH_\nAtrejeva zakladnica ni bila nikoli povsem pokopana in zato ni pozabljena. Leta 1729 jo je obiskal francoski duhovnik Michel Fourmont in naredil njeno risbo.  Okoli 1780 je Louis Fauvel prvi\xc4\x8d izmeril grobnico.  Leta 1802 je lord Elgin izkopaval in odnesel nekaj fragmentov fasade v Anglijo. Leta 1805 je arheolo\xc5\xa1ko najdi\xc5\xa1\xc4\x8de obiskal Edward Dodwell in poro\xc4\x8dal o nekaterih fragmentih, ki jih je videl tam.  Pribli\xc5\xbeno v istem \xc4\x8dasu je grobnico obiskal William Gell.  Lord Sligo je pri\xc5\xa1el leta 1810 v Mikene in se lotil izkopavanja. Veli Pa\xc5\xa1a, guverner Moree, mu je dovolil, da fragmente in polstebra odnese na Irsko._NEWLINE_Do leta 1874 naj bi Heinrich Schliemann odkopal grobnico. Leta 1939 jo je prou\xc4\x8dil Alan Wace in po \xc4\x8drepinjah, ki jih je na\xc5\xa1el na pragu, dokazoval, da vse do sredine 13. stoletja pred na\xc5\xa1im \xc5\xa1tetjem ni bila zgrajena. Glede na razvrstitev po Waceu spada v tretjo in zadnjo skupino tolosov in mora biti datirana v LH III B.'